«ЛогоВАЗ»-м «Кэнжэр» хегъащIэ
Къэбэрдей-Балъкъэрым футболымкIэ и гуп нэхъыщхьэм щекIуэкI зэхьэзэхуэм пашэныгъэр щызыIыгъ командэхэр епщыкIузанэ джэгугъуэм Бабугент къуажэм щызэIущIащ. Хуабжьу удэзыхьэхыу екIуэкIа зэпэщIэтыныгъэм щIыпIэ «ЛогоВАЗ»-м «Кэнжэр» щыхигъэщIащ икIи, адрейхэм къащхьэщыкIри, бжьыпэр и закъуэ иубыдащ.
Зи чэзу текIуэныгъэр Щхьэлыкъуэ къыщихьри «Прохладнэр» етIуанэ увыпIэм нэс дэкIуеижащ. Абы кIэщIу иужь итщ Шэджэм ЕтIуанэм щыIэу хэгъэрейхэр бжыгъэшхуэкIэ хэзыгъэщIа «Къэхъуныр». «ГидроЭС»-ми апхуэдиз дыдэ очко иIэщ, ауэ къэхъундэсхэр нэхъапэIуэкIэ къазэрытекIуам къыхэкIыу, зэкIэ иIыгъыр еплIанэ увыпIэращ. «Кэнжэр» абы иужьыж къихутащ.
Турнир таблицэм «и гупкIэр» яхузэрыгъэгъуэтыркъым мыгъэрей зэпеуэр хуэмыхуу къыщIэзыдза «Тэрч», «СК-Союз-Сэрмакъ», «ДЕР» командэхэм. Ауэ Iуэхур иджыри жыжьэ нэсакъым икIи щытыкIэ гугъум къикIыну зэман кIыхь щыIэщ.
Фащыдогъэгъуазэ Къэбэрдей-Балъкъэрым и чемпионатым и епщыкIузанэ джэгугъуэм кърикIуа бжыгъэхэм. Мис ахэр: «ЛогоВАЗ» (Бабугент) — «Кэнжэ» (Кэнжэ)- 2:1, «Ислъэмей» (Ислъэмей) — «Къэбэрдей» (Шэрэдж Ищхъэрэ) — 0:3, «Шэджэм-2» (Шэджэм ЕтIуанэ) — «Къэхъун» (Къэхъун) — 1:5, «Шагъдий» (Налшык) — «СК-Союз-Сэрмакъ» (Сэрмакъ) — 1:0, «Велес» (Къэрэгъэш) — «Автозапчасть» (Бахъсэн) — 3:2, «ДЕР» (Щхьэлыкъуэ) — «Прохладнэ» (Прохладнэ) — 0:3, «ГидроЭС» (Налшык) — «Тэрч» (Тэрч) —1:4, «Нарт» (Нарткъалэ) — «Эльбрус» (Тырныауз) — 4:2, «Спартак-Д» (Налшык) — «Бахъсэн» (Бахъсэн) — 4:4.
Хьэтау Ислъам.
